S-268/2009

Mál þetta, sem var dómtekið 1. febrúar sl, höfðaði sýslumaðurinn á Akureyri hér fyrir dómi þann 9. september sl. á hendur X, o.fl. Þáttur ákærðu var skilinn frá og er dæmt um hann sér í lagi í þessu máli.

Ákærðu er gefið að sök í I. kafla ákæru að hafa föstudaginn 13. mars 2009 verið með í vörslum sínum á heimili sínu 72,61 gramm af hassi og eina töflu af MDMA (ecstasy), en hassið hafi hún hugsað sér að selja á Akureyri og í nærsveitum.

Þetta er talið varða við 2. gr., sbr. 5. gr. og 6. gr. laga um ávana- og fíkniefni, nr. 65/1974, sbr. lög nr. 60/1980, sbr. lög nr. 13/1985 og sbr. lög nr. 82/1998 og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001.

Í III. kafla ákæru er ákærðu gefið að sök umferðarlagabrot, með því að hafa fimmtudaginn 9. apríl 2009 ekið bifreiðinni RF 229 undir áhrifum fíkniefna, með vísan til þess að amfetamín mældist í þvagsýni úr ákærðu, suður Hörgárbraut á Akureyri, þar sem lögregla stöðvaði akstur hennar skammt norðan Glerár.

Þetta er talið varða við 1. mgr., sbr. 2. mgr. 45. gr. a, sbr. 1. mgr. 100. gr. umferðarlaga nr. 50/1987, sbr. lög nr. 66/2006.

Þess er krafist að ákærða verði dæmd til refsingar, til greiðslu alls sakarkostnaðar og til að sæta upptöku framangreindra ávana- og fíkniefna. Jafnframt er þess krafist að hún verði svipt ökurétti.

Ákærða krefst aðallega sýknu af umferðarlagabroti í III. kafla ákæru, en að öðru leyti og til vara vægustu refsingar sem lög leyfa.

I.

Þann 13. mars 2009 bárust lögreglunni á Akureyri njósnir af því að ákærða hefði á heimili sínu ótilgreint magn fíkniefna sem hún hygðist selja. Var gerð leit á heimili ákærðu með samþykki hennar. Fannst m.a. hass, sem í ákæru er greint, í snyrtiveski í dragkistu í herbergi á neðri hæð hússins og nefnd MDMA tafla í skartgripaskríni í svefnherbergi á sömu hæð.

Ákærða játar vörslur hassins, en neitar því alfarið fyrir dómi að hafa ætlað það til sölu. Kveðst hún hafa greint lögreglu ranglega svo frá, við skýrslugjöf 13. mars 2009. Hafi hún tekið að sér að geyma hassið fyrir mann sem hún vill ekki nafngreina. Kveðst hún hafa óttast að lögregla gerði sér að greina frá nafni hans og því sagt ósatt, þar sem hún hafi verið hrædd við að upplýsa hver hann væri.

Með vörslum hassins hefur ákærða brotið gegn ákvæðum laga nr. 65/1974 með áorðnum breytingum, sem tilgreind eru í ákæru. Skýring ákærðu á breyttum framburði hvað varðar tilgang hennar með vörslu efnisins þykir ekki trúverðug. Er ekki ástæða til að leggja annað til grundvallar en að hún hafi sagt lögreglu satt í upphafi um það að hún ætlaði efnið til sölu, hvort sem það kann að hafa verið í félagi við ónafngreindan mann eða ekki.

Ákærða neitar að hafa haft hugmynd um tilvist MDMA töflu sem fannst í skartgripaskríni í svefnherbergi hennar. Telur hún að einhver hljóti að hafa komið henni fyrir. Taflan fannst í vörslum ákærðu. Neitun hennar þess efnis að hún hafi ekki haft hugmynd um tilvist hennar er ekki trúverðug þegar litið er til þess hvar hún fannst. Verður ákærða sakfelld fyrir brot gegn tilgreindum refsiákvæðum með vörslu töflunnar.

II.

Lögregla stöðvaði ökuferð ákærðu á þeim stað og tíma sem greinir í III. lið ákæru. Leyfði hún lögregluþjónum leit í bifreiðinni. Sýndi hundur lögreglumanna merki um að fíkniefnaþefur væri af ákærðu og úr hanskahólfi bifreiðarinnar, en ekkert var þar að finna, hvorki í hólfinu né í fórum ákærðu. Blóð- og þvagsýni voru tekin úr henni. Samkvæmt matsgerð Rannsóknastofu Háskóla Íslands í lyfja- og eiturefnafræði fannst amfetamín í þvagsýninu en ekki í blóðsýninu.

Ákærða kveðst aldrei hafa neytt amfetamíns. Að ósk skipaðs verjanda hennar var lagður spurningalisti fyrir V dósent, einkum varðandi nánar tilgreint ,,fæðubótarefni.“ Svör við þeim spurningum gáfu ekkert tilefni til að ætla að amfetamín í þvagi ákærðu gæti skýrst af neyslu slíks efnis. Í skýrslu fyrir dómi við upphaf aðalmeðferðar málsins kvaðst ákærða hafa komist á snoðir um að amfetamín hefði verið sett út í glas hjá henni í einkasamkvæmi heima hjá henni að kvöldi 8. apríl 2009.

Yfirheyrð voru sem vitni lögreglumennirnir Ö, Æ og Þ. Þykir ekki þurfa að rekja skýrslur þeirra sérstaklega. Sama er að segja um skýrslu sem tekin var af vitninu V dósent.

Þá voru yfirheyrð vitnin [A], [B], [C] og [D]. Kvaðst sá fyrstnefndi af þeim kannast við að hafa verið i gleðskap heima hjá ákærðu. Hann hefði ekki verið að nota nein fíkniefni, en verið mjög ölvaður. Samt sem áður myndi hann eftir því að hafa sett amfetamín eða eitthvað slíkt út í glas ákærðu. Hefði [D] manað sig til þessa.

Nefndur [D] kvaðst muna eftir að hafa heimsótt ákærðu og muna eftir að hafa verið þar ásamt [A]. Kvaðst vitnið í fyrstu ekki muna til að hafa verið þarna með amfetamín og þá því síður að hafa látið [A] hafa slíkt efni eða séð hann setja það í glas ákærðu. Síðar í skýrslu sinni kvað vitnið sig ráma í að hafa látið [A] hafa amfetamín og jafnvel hafa séð hann setja það í glas án þess að velta því frekar fyrir sér.

Vitnin [B] og [C] báru báðar að hafa verið í heimsókn hjá ákærðu, þar sem [D] og [A] hefðu einnig verið. Kvað sú fyrrnefnda þá báða hafa verið að nota fíkniefni, en sú síðarnefnda minntist þess einkum hvað varðaði [D]. Hvorug kvaðst hafa séð slík efni sett út í áfengi.

III.

Í skýrslu V dósents kom fram efnislega að ekki yrði litið svo á að maður með amfetamín mælanlegt í þvagi, en ekki í blóði, væri undir einhverjum áhrifum efnisins, nema eingöngu fyrir þá sök að löggjafinn hefur kveðið á um að svo teljist hann vera, sbr. 2. mgr. 45. gr. a umferðarlaga, sbr. 5. gr. laga nr. 66/2006.

Leggja verður til grundvallar að neysla amfetamíns í litlu magni samfara neyslu áfengis valdi ekki þeim áhrifum, svo vitað verði með vissu, að neytandanum sé ætlandi að greina þau frá áfengisáhrifunum, hafi hann ekki gert sér grein fyrir amfetamínneyslunni.

Samkvæmt framburði ákærðu hefur hún aldrei neytt amfetamíns viljandi. Þrátt fyrir að hundur lögreglu fyndi þef af meintum ávana- og fíkniefnum í bifreið hennar verður það ekki metið sem sönnun þess að ákærða hafi neytt slíkra efna, þótt það kunni að leiða til grunsemda um meðferð þeirra, sbr. einnig I. kafla ákærunnar.

Vitnin [A] og [D] voru, eftir því sem ætlað verður af framburði þeirra og fleiri vitna, undir mjög verulegum áhrifum áfengis og sá síðarnefndi hugsanlega fleiri efna. Framburður þeirra um atvik er enda óskýr um ýmis atriði og framburður [D] þar að auki reikull. Þrátt fyrir það þykir varhugavert að hafna sem beinlínis röngu því efnisatriði í framburði þeirra að amfetamín hafi verið sett út í áfengisglas, sem [A] kveður hafa tilheyrt ákærðu. Með það í huga þykir ekki nægilega sannað gegn neitun ákærðu, að henni hafi verið unnt að gera sér grein fyrir því að hún gæti talist undir áhrifum efnisins í fyrrgreindum skilningi 45. gr. a. umferðarlaga er hún ók bifreið eins og í ákæru er rakið. Verður það því ekki talið henni saknæmt, sbr. grunnreglu 18. gr. almennra hegningarlaga nr. 19/1940. Verður hún samkvæmt því sýknuð af kröfum ákæruvaldsins í þessum þætti málsins.

IV.

Sakaferill ákærðu hefur ekki áhrif á ákvörðun refsingar. Með tilliti til þess að hún er fundin sek um vörslur efna sem ætluð voru til sölu, svo og með tilliti til magns þeirra, verður refsing ákærðu ákveðin fangelsi í 30 daga, sem rétt er að skilorðsbinda eins og í dómsorði greinir. Sakarkostnaður verður felldur á ríkissjóð, að öðru leyti en því að rétt þykir að dæma ákærðu til að greiða þriðjung málsvarnarlauna skipaðs verjanda síns, sem ákveðast eins og í dómsorði greinir og er virðisaukaskattur þar með talinn.

Gera ber upptækt hass og MDMA töflu eins og krafist er.

Dóminn kveður upp E-kk-nf S-kk-nf héraðsdómari.

Gætt var ákvæða 1. mgr. 184. gr. laga nr. 88/2008 áður en dómur var kveðinn upp.

D Ó M S O R Ð :

Ákærða, X, sæti fangelsi í 30 daga. Fresta ber fullnustu refsingarinnar og skal hún falla niður að liðnum tveimur árum frá uppsögu þessa dóms að telja, haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða greiði þriðjung málsvarnarlauna skipaðs verjanda síns, S-kk-ef G-kk-ef hdl., sem ákveðast í heild 225.900 krónur.

Upptæk skulu 72,61 gramm af hassi og ein tafla af MDMA (ecstasy).